**Predkladacia správa**

Návrh zákona, ktorým sa mení a dopĺňa zákon č. 121/2011 Z. z. o zrušení Protidrogového fondu v znení zákona č. 287/2012 Z. z. sa predkladá na rokovanie Legislatívnej rady vlády ako iniciatívny materiál.

Účelom návrhu zákona je umožniť na likvidáciu Protidrogového fondu použitie ustanovení zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov, ako aj finančné zabezpečenie činností spojených s likvidáciou Protidrogového fondu a jeho výmazom z obchodného registra. Podľa predkladaného návrhu budú náklady na predbežného správcu hradené Úradom vlády Slovenskej republiky.

Potrebu zmeny a doplnenia zákona č. 121/2011 Z. z. o zrušení Protidrogového fondu v znení zákona č. 287/2012 Z. z. si vyžiadal súčasný stav zistený počas jeho likvidácie, podľa ktorého pohľadávky veriteľov prevyšujú majetok Protidrogového fondu, ktorý je naviac postihnutý exekúciami, takže likvidátor ho za účelom uspokojenia pohľadávok veriteľov nemôže speňažovať. Zachovaním a predlžovaním tohto stavu sa záväzky Protidrogového fondu môžu naďalej zvyšovať.

            Predložený návrh zákona bude mať negatívny vplyv na verejné financie.

Predložený návrh zákona nemá negatívny vplyv na životné prostredie, podnikateľské prostredie a informatizáciu spoločnosti a nemá sociálne vplyvy.

Návrh zákona je v súlade s Ústavou Slovenskej republiky, ostatnými zákonmi a s medzinárodnými zmluvami, ktorými je Slovenská republika viazaná a súčasne je v súlade aj s právom Európskej únie.